6. schôdza NR SR - 24. deň - A. dopoludnia
Dátum: 2024-01-26
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

72. Ďakujem veľmi pekne. V úvode hneď začnem tým, čo je veľmi dôležité povedať k tomuto Trestnému zákonu, a to je to, kto je jeden z najzodpovednejších za to, že tento zákon idú prijať. Je to Peter Pellegrini. Ak si pamätáte, pred tromi rokmi Peter Pellegrini odišiel od Roberta Fica s tým, že nechce mať nič s ním spoločné. Už vtedy pripravovali túto kulehu a toto odporné, nechutné klamstvo, pretože už vtedy si Fico uvedomil, že stráca, že ľudia vidia, čo to je zač, že ľudia vidia, ako sa tu kradlo, že ľudia počuli nahrávku Počiatek, Trnka, kde Počiatek povedal, že Fico ukradol dve miliardy so Slotom. Počiatek potvrdil, že SMER kradol a kradne. Už sám Počiatek. Peter Pellegrini, podržtaška a sluha mafie, zákerný, podotýkam zákerný a vysvetlím prečo, tento človek povedal: Odchádzam od Fica. Tesne pred voľbami ste počúvali jeho vyhlásenia, ako nič nechce mať spoločné s Ficom. A ľudia, ktorí nemajú radi Fica, ale majú také to sociálno-demokratické cítenie, ako napríklad pani poslankyňa, vy máte sociálno-demokratické cítenie? Ja ho mám tiež, preto mám 35 rokov neziskovú organizáciu, preto pomáham. Tak títo ľudia uverili, že Pellegrini si nesadne do vlády s Ficom, ako to povedal. Tento zákerný klamár povedal, že nechce mať nič spoločné s Ficom! Pred voľbami to povedal. Viete, prečo to povedal? Pretože Fico veľmi dobre vedel, že táto jeho podržtaška, tento jeho sluha, keď od neho akože odíde a budú sa tváriť, že sa nemajú radi, tak slušní ľudia uveria tomuto zákernému človeku, pretože len zákerný človek môže klamať. A klamal. Klamal 17. 9., keď občanom povedal, že nebude kandidovať za prezidenta, že jeho česť, jeho srdce a jeho presvedčenie mu to nedovolia. Čo to je za človeka, ktorý povie, že jeho česť, jeho česť mu to nedovolí a o štyri mesiace... (Prerušenie vystúpenia predsedajúcim.) Pellegrini, Peter, predseda NR SR Pán poslanec, vyjadrujete sa k návrhu na prvé čítanie? (Rečník pokračoval v prejave bez zapnutého mikrofónu.) Keby ste sa k zákonu navrhovali. Moje meno nie je v zákone uvedené. Ja vás v zmysle rokovacieho poriadku upozorňujem, aby ste hovorili k zákonu. Tam sa moje meno nikde neuvádza, v žiadnom paragrafe ani v odseku, ani v názve, ani nikde. Pročko, Jozef, poslanec NR SR A preto to robia! Pretože úzko súvisí! Moja rozprava úzko súvisí s tým, čo urobili! Danko, Pellegrini a Fico sa dohodli, že si toto urobia. Pellegrini nám klamal, keď povedal, že neobmedzí rozpravu, že neobmedzí rozpravu! Povedal to v nedeľu. Čo sa stalo včera?! Čo sa stalo včera?! Zákerný, odporný klamár, to je prvé. Susko. Susko, ktorý to sem predložil, prečo to predkladá? Myslíte, že to predkladá preto, že Susko, Susko ide urobiť naozaj zmenu v prospech ľudí? Nie. Jak tu klamal pred chvíľou? Že Kolíková to predložila tiež. Áno, ale, ale Kolíková, poslankyňa Kolíková to dvakrát predkladala takto a dvakrát to išlo na pol roka do MPK. Dvakrát! Susko to takto podlým spôsobom urobil, vôbec tu ani nie je. Posiela sem Tarabu, posiela Šimkovičovú a ďalších. Sľúbil nám Susko, že tu bude. Kde je Susko?! Obmedzili nám rozpravu. Boja sa, že rozprávame, že ľudia vidia, čo idú urobiť. A aj poslankyňa Kolíková, aj poslanec Sulík predo mnou konkrétne rozprávali, ako to ublíži ľuďom! Ľuďom! Nie im! Nie im! Počuli ste, čo tu bolo povedané v rozprave?! Že isté médiá písali, že poslanec a predseda parlamentu má byť obvinený? Rýchle si Pellegrini ide zachrániť svoj zadok, rýchle, takýmto spôsobom! A to je odporné. To je odporné a nechutné! Obmedzujú nám našu slobodu, Blaha a Pellegrini rozprávajú rozprávajte k veci a toto nie je k veci? Toto sú vecné, toto sú vecné dôkazy toho, prečo to idú urobiť. Ale nám potrebujú zapchať ústa! Potrebujú zapchať ústa vám, preto vám obmedzujú, preto vám berú v rozprave slová! Myslíte si, že oni vedia, o čom hlasujú?! Gašpar tu rozprával, počuli ste Gašpara, čo rozprával? Kto ste tu boli, dajte ruku hore. Vy ste tu boli. On, on dve hodiny rozprával o tom, že vlastne prečo sa to ide urobiť. Ale viete, koho obhajoval? Obhajoval obvinených. A obvinený Gašpar tu sedí ako spravodajca. Veď to je hanba! A Susko? Susko ide predkladať zákon, ktorý písali obvinení zločinci! Toto v dejinách histórie a sveta nepozná, v galaxii možno v štáte Ficománia, kde, kde sa kradne stále, niekde v ďalšej galaxii, tak tam to je stále, ale u nás? Fico, Pellegrini a Danko nás idú vrátiť pred rok ´89, kedy si komunisti robili, čo chceli, kedy komunisti kradli a nezatvárali komunistov, ale zatvárali obyčajných ľudí. A, Slováci, teraz budú zatvárať vás! Vy sa nemôžte vykúpiť ako taký Pellegrini alebo ďalší nejakým 150-tisícovým úplatkom! Vy to nebudete môcť urobiť! Ideme ďalej. Hovoria, že my sme tu klamali, že my sme tu klamali! Každá jedna faktická bola k veci. Počuli ste Fica, keď tu včera rozprával o hodine otázok, že Pročko. Ja, ja som v živote nepovedal vulgárne slovo na nich, v živote v rozprave. To, že sú zlodeji? No a čo sú, keď to povedal Počiatek? Keď Počiatek povedal, že sú zlodeji?! Tak sú zlodeji alebo nie? Tak si potom Počiatkovi vykrikujte, že, že klame, že o vás rozpráva zle. Ale tuná moji kolegovia všetci, všetci naozaj, KDH, SaS, PS a SLOVENSKO, sme rozprávali to, čo rozpráva Európska únia, čo rozpráva, čo rozprávajú prokurátori, čo rozprávajú sudcovia, čo rozprávajú príčetní ľudia. A príčetní ľudia rozprávajú. Áno, som emotívny, ale ja som vždy bol emotívny vtedy, keď svine, svine majú byť v base. A to je pravda, lebo viete, čo povedal v rozprave Gašpar? Že šéf NAKA mal na tričku napísané na každú sviňu sa voda varí . A viete, čo povedal Gašpar? No vidíte a my sme hneď vedeli, že idú po nás. Mne spadla gamba! Mne spadla gamba! Gašpar na základe toho, že šéf NAKA mal napísané na každú sviňu sa voda varí , Gašpar vedel: aha, idú po nás. Čo je to, čo je to?! Ja som nezažil väčší, väčší, väčší príklad toho priznania, že na svine sa voda varí, ako toto! Počuli ste to? Vy, čo ste tu boli? Áno, počuli ste to. To bolo neskutočné! Neskutočné! Viete, oni naozaj rozprávajú o nás, o nás rozprávajú, že sme vulgárni. Fico tu o mne rozpráva, Fico tu rozprával o Peťovi, o Peťovi Pollákovi rozprával odporné svinstvo. Všimnite si v hodine otázok, ako začína otázok hodina. Fica neodpovedá, ale útočí, odporným spôsobom uráža. Povedal, že ja som vulgárny. Ja? Migaľ mi rozpráva do buzerantov, do potkanov, vzadu mi Kaliňák povedal, že som k.k.t, že či som k.k.t od narodenia alebo teraz? To rozprával! Ja som ho v živote neurazil! Áno, tu som povedal, tu som povedal jedno také slovíčko Gašparovi, lebo ho poznám, poznám ho, keď ešte na FTVŠ chľastali, poznám ho odvtedy, tak som povedal slovo, lebo ho poznám a ospravedlnil som sa mu za to. Ale čo rozprávajú? Viete, o nás nepovedia, že sme zlodeji, to, že mám naozaj, že, že som emotívny a že to mám v sebe, tú spravodlivosť, od detstva, mám to! Ale, ale, ale viete, čo rozprávajú? Že, ty psychopat, choď sa dať liečiť. No kedykoľvek pôjdem s vami na každé psychiatrické vysvedčenie, s každým jedným z vás. A na alkoholické tamto s Vážnym, s Valockým a s ďalšou tou partiou, pôjdem s vami na vyšetrenie k Okruhlicovi, zobereme si vlasy. Pellegrini (rečník sa obrátil na predsedajúceho), dáte vlasy na vyšetrenie?! Alebo špáratko hodíte na stôl? To je hanba! Pamätáte si to špáratko? Ten malý sáčok bieleho, bieleho prášku, ktorý hovoril, že to je špáratko? Pamätáte si to? (Reakcia z pléna.) Počujete ho, jak tu vyrušuje? Myslíte, že ho Pellegrini upozorní, aby nevyrušoval? To je ten, čo sedí s tou partičkou tam tých ožratých v kúte, keď Peťa Polláka urážali, keď ho rasisticky urážali. Toto robia! Všimnite si, že nás, nás, nás... ale nevyrušujte ma! Vážte slová! Vidíte ho, vidíte, že ho upozorní? Myslíte, že ho upozorní? Veď sa prihláste do faktickej, prihláste sa do rozpravy, nerečnite tu! Ale to sú oni. To sú oni. Budú vás urážať spôsobom, ktorý nemá so slušnosťou nič spoločné, ale viete prečo? Lebo emotívne zvýšim hlas a poviem: Fico je zlodej! Ale Fico je zlodej preto, lebo to povedal Počiatek, ktorý povedal v nahrávke, že ukradli dve miliardy, Fico a Slota. Prečo Danko, Pellegrini a Fico chcú chrániť zlodejov?! No lebo sú takto. (Rečník vytvoril z dlaní uzol.) Pellegrini bol takýto (rečník naznačil dvomi prstami malý rozmer) a teraz je už takýto (rečník roztiahol obe ruky); viete čo? Na záver svojho vystúpenia chcem povedať jeden dôležitý fakt. Milí Slováci, tento zákon nie je o tom, že ide pomáhať naozaj znížiť tresty, aby niekto, kto ukradne 20 miliónov, si to odsedel, veď to je dobrý trest, päť rokov bude sedieť doma v zlatej klietke. Čo to je za trest, keď niekto ukradne 20 miliónov a odsedí si to v zlatej klietke doma?! Čo to je za trest?! Čo to je za trest?! Ale vy, vy ukradnete dve horalky a pôjdete na dva roky do basy! A to sú ľudia naozaj, ktorých poznám. Poznám jak Tittela, poznám Vlčeka, poznám Malatinca. A keď toto urobia, toto urobia, ja som veľmi zvedavý, ako to svojim rodinám, svojim deťom budú vysvetľovať, že kradnúť sa oplatí! (Potlesk.)